Festival stand up komedije StandUpLent 2022

ČETRTI DAN: PONEDELJEK, 27.6.2022

**AUTSAJDERJI**

NASTOPAJOČI: FILIP FLISAR, MARCOS TAVARES, 6PACK ČUKUR, BOR GREINER, JOHN DENHOF

Jezosmarija, jezosmarija, so bile moje najpogostejše besede med nastopom naših autsajderjev na ponedeljek, ki se je čutil kot petek ali sobota. Kaj so si toti pubeci včeraj pripravili, ne moreš verjeti.

Šlo je za dobrodelni standup in vsi, razen Johna Denhofa, so žrtvovali svojo standupersko nedolžnost za novi voziček deklice, ki bi ji ga tako ali tako morala priskrbeti država, a pustimo to.

Z odra je ' šprical' testosteron po dvorišču Vetrinjca. Eno je pa res, pubeci so zadevo vzeli resno. Navkljub navidezni lahkotnosti, so nastop pripravljali dalj časa. V dokaz naj navedem, da je Bor Greiner najbrž dal izdelati posebni jopič in pripeljal sodelavca z radia, ki je pripravil odlično zvočno kuliso za predstavo, ki je še kako poživila celotno zadevo. John Denhof je natisnil bankovce s svojim portretom in ne vem, kje je dobil neko čudno pištolo za bankovce, s katero jih je nato streljal med nas. Pripravil si je še en kup drugih pripomočkov. 6Pack Čukur je dal izdelati posebne ploščice s skupinsko sliko, Filip Flisar pa se je naučil marsikaj o brušenem blagu.

Navkljub vsem pripravam se je začelo kaotično. Najprej niso začeli točno. To ni pomembno toliko, ker smo morali malo počakati, temveč zato, ker je po deveti Bor hotel še nekaj urediti na odru, kar je tako občinstvo kot naši tehniki razumelo kot začetek predstave. Občinstvo je ploskalo, tehnična služba pa je spustila uvodni avizo. Profi Bor je sicer začel pojasnjevati, da to še ni to, nato pa je oblekel svoj bordo svetleči suknjič in začel. Suknjič je kombiniral s kratkimi hlačami za na plažo in japonkami. Ker se je vse skupaj tako čudno začelo, je najprej hotel pojasniti, da mu nekako ves dan gre vse narobe. Njegov človek, zadolžen za glasbeno podlago, je dodal svoje mnenje o tem jamranju tako, da je podložil glasbo iz risanke …A JE TO. In ko smo se začeli smejati, se nismo več ustavili. Dobra je bila tista, ko je vprašal, kdo v občinstvu je iz banke in da naj da roke gor. Priznam, utrujena kot sem, sem malo z zamikom dojela. Bor je povedal, da bo začel tisti, ki je vse skupaj zakuhal. Ga pa je pred tem pošteno 'zroustal'. John je odgovoril tako, da je na oder prišel kot kavbojec na ekstaziju, streljal denar in se drl. Pomislila sem, da je to v bistvu odličen kontrapunkt bančnemu roparju. Seveda se ni nihče metal po tleh, da bi ujel ta fotokopirani denar. Tega sicer nismo mogli videti, ampak nekako instinktivno smo vedeli, da bankir zagotovo ne bi streljal pravega denarja, ker naslednji dan ne bi imel več službe.

John ali Janez Dvoriščnik, kot ga je kasneje imenoval 6Pack se drži dogovorjene forme in tolče po 6Packu in mimogrede še po Boru in Radiu City. Najbolj se seveda režimo, ko tu in tam v želji po bilingvalnosti izvrže kako slovensko. Milo rečeno, mu to še ne gre. 'Pronunciation' Janez, 'pronuncitation' je nekaj, na čemer bo še treba 'workati'. Na hitro še zroasta Tavaresa in vse to skozi zgodbo o tem, kako je zbral to ekipo skupaj. Seveda skozi pripoved ne moremo zgrešiti tega, da se je v bistvu hvalil, da je on to vse skupaj zorganiziral. Insajderji vemo, da je idejo dal naš Rene, a ga ni omenil. Tipično ameriško. Kot je tudi uporaba pripomočkov, in sicer Borova jajca in Flisarjevi brki na palčki. Vseeno ugotovim, da je v svojih nekaj prejšnjih poskusih standupanja nabral pomembne izkušnje in tehnično gledano vse skupaj sploh ni slabo, predvsem pa funkcionira. V kasnejšem intervjuju je še enkrat ponovil, da bi standup devičniki, ki jih je pripeljal še bili devičniki, če jih ne bi on – zvodnik ujel in pripeljal med nas, da jih razdevičimo. Nekdo ga mora naučiti slovenski pregovor o lastni hvali. Seveda je povedal še, da se s stand upom ne bo profesionalno začel ukvarjati, saj od tega ne bi mogel živeti. Si mislim, pri plači, ki je je vajen.

Sicer Janez napove Filipa, a na oder pride Bor, kar je logično, ker je povezovalec večera. Ker je pravkar po moško prenašal Janezovo roastanje, ga bo sedaj po moško še malo poroastal nazaj. V hitrem preobratu se loti Marcosa, ki pride na oder. Malo sem zmedena, a simpatični Brazilec ogreje srca publike in tudi moje, ko najprej preveri, kje med publiko ima bivše člane ekipe. Kot da bi šlo za tekmo in bo podajal žogo. Ni predaje! Oddalji se od koncepta, ker Marcos ne bo tolkel po nikomer. Tudi ne v najinem video selfiju, ki ga zgleda nisem uspela posneti. Za to mi je strašno žal, ker je v bistvu bil daleč najboljši. AJOJ!!!! Ker sva zvadila in imela super foro, ni pa prijelo, ko sem stisnila snemaj. Za znoret! Toliko izkušenj, ki jih imam, pa naredim tak osnovnošolski kiks. Pustimo to. Marcos pripoveduje o svojem otroštvu in mladosti in o tem, kako vedno najde Juga, ki je zgleda bil v občinstvu. Vidi se, da je ekipni igralec. Vidi pa se tudi, da ko njega premaga smeh in se hihita brez nadzora, publiki ni treba veliko več od tega, ker je že tako sprožil verižno reakcijo. Ne morem si kaj, da ne bi opazila, kdo od nastopajočih je Renejev ljubljenček. Ob Marcosovem nastopu je namreč tako tresel svojo pahljačo, da sem skoraj dobila sinusitis in se hihital, kot trinajst letna zaljubljena deklica. Čisto slučajno sem opazila, da je kmalu za tem šel na wc in ga nekaj časa ni bilo nazaj. Najbrž se je polulal od smeha.

Nazaj k Marcosu na odru. Marcos ni nikogar roastal, je pa povedal še zgodbo o pesici, ki nas je vrgla po tleh. Takega pristnega naglasa, sklanjanja in spreganja ne moreš hliniti. Na srečo sem intervju po nastopu uspela posneti. Povedal mi je, da je bil zelo vesel, ko je videl publiko, da se smeji in to ga je spodbudilo k temu, da se je krohotal tudi sam. Pošalila sva se o njegovi izgubi nedolžnosti in o tem, da sedaj potrebuje nov poklic. Strinjala sva se, da glede na to, da je na odru bil zelo sproščen, bi mu stand up bil prav pisan na kožo. Ni zanikal, rekel je le, da upa, da bo imel še kakšno priložnost. Ali je zvezda že drugič rojena? Čas bo pokazal.

No, in končno je po Marcosu prišel na oder Filip Flisar. On je rojen komedijant pravimo vsi, a ga je malo izdala trema. Filip ne roasta drugih, ker ima preveč dela sam s sabo. Sicer posredno poroasta Johna in 6 Packa, a vseeno tako, da Filip izpade čudak. Ve, kaj se govori o njem in zato pritiska na gumbe o bivših puncah in - saj veste, o Ptuju. Aja, pa ne smem pozabiti brušenega blaga.

V zaodrju mi je v intervjuju povedal, da je imel veliko treme zaradi lastnih visokih pričakovanj. Na odru je povedal, da bo ta nastop prvi in zadnji, sedaj je že druga zgodba. V bistvu je že pogruntal, da sploh ni bil slab in je že flirtal z novo priložnostjo. Med nami, Renejevo lobiranje o tem, da kje in kdaj zadevo ponoviti, je obrodilo sadove. Ne povejte naprej, a le spremljajte objave.

Nazaj na predstavo. Bor v 007 maniri kruza po odru, roasta in napove 6Packa, ki seveda najprej zarapa eno za uvod. Kaj pa hoče, če pa ga Greiner ne predvaja na Radiu City niti po kvotah proti katerim je bil že v osnovi. 6Pack se drži koncepta in zroasta vse, še Jana Plestenjaka in sebe. Zahvalujem se mu za prevod John Denhofovega imena v slovenski jezik. Kot ste najbrž opazili mi je prevod bil tako všeč, da sem ga tudi sama uporabljala. Vseeno najbolj napade Bora in kdo bi mu zameril. Celo pesem mu je napisal in to ne nekaj, kar bi zarapal. Bili smo priča literarnemu momentu. Pesniška duša je ta keramičar. V pogovoru v zaodrju tudi on prizna, da je imel tremo, a tudi on se vidi v teh vodah. Navsezadnje ima že pet poklicev, je pa 6Pack in prav lahko se zgodi, da bo zapackiral še stanupanje.

Po njegovem nastopu smo vsi prižgali kresničke in bilo je poetično. Jaz sem v svoji nestrpnosti prižgala pred vsemi, Ipša je v svoji flegmi prižgala za vsemi. Prižgali smo jo za Tavaresa, pa tudi za Flisarja, ki ni imel prave poslovilne, predvsem pa za Tinki podobne otroke. Za odrom so Vijole prižgale svoje' kresničke'. Bilo je slavnostno in nato je bilo divje, ko so se pubeci skupinsko poslovili s pesmijo, rapom znanega komada, a se trenutno nikakor ne morem spomniti katerega, ker mi spomin priklicuje le drenje Filipa, ki je splezal na stranico odra in pri tem fušal, Dvoriščnika, ki je stopal tako močno po odru, da me je bilo strah, da bodo za konec porušili oder. Vseeno je stopal izven ritma. Spomnim se še Bora, ki je bil videti čudno nekoordiniran in 6Packa, ki ni vajen rapati tujih komadov.

Mislim, da je bil komad od Run DMC in Aerosmithov - Walk this way, ampak ne me držati za besedo.

Tanja Volf